Hamba kahle, prof Russel | FVZS Institute Blog | Stellenbosch University
Hamba kahle, prof Russel
Foto: Prof Russel Botman gesels in Mei vanjaar by die Diskoerskafee met van die studente.
-DR LESLIE VAN ROOI
Hoe interpreteer ons as individue die toekoms? En hoe lei 'n mens ander die toekoms in?
Hierdie vrae was onderliggend aan prof Russel Botman se onlangse gesprek by die FVZS Instituut vir Studenteleierskapsontwikkeling se Diskoerskafee. Hierdie vrae het hy in sy eie lewe self doeltreffend beantwoord deur die voorbeeld wat hy as leier gestel het.
As student het hy sy medestudente in die onstuimige 1976 aangemoedig om deel te neem aan die groter politieke diskoers van die land, as kerkman het hy 'n leidende rol in die Verenigende Gereformeerde Kerk van Suider Afrika ingeneem, as akademikus het hy die Universiteit Stellenbosch op 'n pad van verandering geneem en as denker en sosiale omvormer, was hy een van die land se groot leiers.
Met die HOOP Projek het hy werk gemaak van 'n visie waardeur die Universiteit Stellenbosch (US) die gemeenskap kon dien deur navorsing met praktiese oplossings vir ontwikkelingsvraagstukkke. Hy het die US op 'n weg van ware inklusiwiteit en diversiteit geplaas en die mense – akademici, studente en ander – om hom aangemoedig en geïnspireer om self as leiers na vore te tree.
Hy het geweet hoe belangrik dit is om mense wat buite die borrel van Stellenbosch staan na binne te nooi. Want deur dit te doen en onsself bloot te stel aan invloede van buite, kan ons seker maak dat ons nie vasgevang word in verstarde denke nie. Deur die borrel van bevoorregting te prik, kan ons uitreik na ander mense en gemeenskappe en 'n verskil elders maak.
As rektor en vise-kanselier van die US het prof Botman seker gemaak dat denkleiers van die toekoms op die kampus gekweek word. Onder sy se leierskap het die US besluit om aan nog 'n groot leier, wyle Frederik Van Zyl Slabbert (in daardie stadium die uittredende kanselier van die US), erkenning te gee deur die FVZS Instituut hier te vestig.
Saam met die US se vorige viserektor vir Leer en Onderrig, prof Magda Fourie-Malherbe, het die US deur Botman nie net Van Zyl erken nie, maar ook deur die HOOP Projek, dit duidelik gemaak dat hierdie instelling denkleierskap deurlopend sal aanmoedig en dat daar daadwerklike en deurlopende belegging sal wees in 'n nuwe generasie denkleiers.
Sedert die stigting vier jaar gelede, het Botman sy steun aan die FVZS Instituut gewys deur gesprekke, aanmoediging, informele gesprekke met studente en 'n uitgesproke, diepe versugting dat die FVZS Instituut die US en Suid-Afrika moet voed met 'n nuwe generasie denkleiers.
By die onlangse Diskoerskafee deelnemers herinner dat leiers elke gemeenskap van diens moet wees, en nie net vir uitgesoekte gemeenskappe nie.
Hy het ook graag daarop gewys daar is veral twee soorte leiers: dié wat die bestemming kan sien, en dié wat ander na die bestemming kan lei. Hy was 'n leier wat beide die bestemming kon sien en ander soontoe lei.
Prof Russel Botman was een van die land se groot geeste. Ons huldig hom as iemand wie se nalatenskap ons vir baie jare sal inspireer.
Dankie vir jou voortreflike bydrae op soveel vlakke van die samelewing, prof Hayman Russel Botman.
Biografie van prof H Russel Botman
Professor Hayman Russel Botman was die Rektor en Visekanselier van die Universiteit Stellenbosch (US). Hy is in 2007 in dié amp aangestel, en in 2012 heraangestel vir nog 'n 5-jaar termyn.
Ten tye van sy dood was hy ook Senior Visepresident van die Vereniging van Afrika-universiteite, Raadsvoorsitter van Kaapstad as Wêreldontwerphoofstad 2014, en 'n Direksielid van Hoër Onderwys Suid-Afrika en van Media24. Hy het ook van 2006 tot 2011 as Direksievoorsitter van die Klein-Karoo Nasionale Kunstefees gedien.
Hy is in 1982 as predikant van die destydse NG Sendingkerk georden, en dien van 1982 tot 1993 as leraar in Wynberg. Hy sou 'n sleutelrol speel in die totstandkoming van die Verenigende Gereformeerde Kerk in Suider-Afrika, en was enduit 'n sterk voorstander van eenheid in die NG Kerkfamilie.
In 1994 word hy as Senior Lektor in Praktiese Teologie by UWK aangestel, en in 1999 word hy tot Medeprofessor en Dekaan van die Fakulteit Godsdiens en Teologie bevorder. In 2000 word hy as Professor in Praktiese Teologie en Missiologie aan die US aangestel. Hy het 38 studente van UWK af met hom saamgebring toe daar besluit is om die VKSA se Kweekskool te verskuif weens rasionalisasie aan die UWK.
In 2002 word hy Viserektor: Onderrig, 'n pos wat hy beklee tot sy historiese aanstelling as die US se eerste swart Rektor en Visekanselier in 2007. Hy het ook van 2003 tot 2007 as President van die Suid-Afrikaanse Raad van Kerke gedien, en het talle akademiese en populêre artikels oor menseregte, versoening, menswaardigheid en maatskaplike geregtigheid gepubliseer.
Die titel van sy inhuldigingstoespraak aan die US in April 2007 was "'n Multikulturele universiteit met 'n pedagogie van hoop in Afrika", en hy het gesê hy sou hom daaraan toewy om die US se uitgesproke verbintenis tot regstelling en ontwikkeling in die praktyk te verwesenlik. In 2010 stuur hy die US se HOOP Projek van stapel, waardeur die Universiteit ontwikkeling in die samelewing bevorder. In 2013 aanvaar die Universiteit onder sy leiding 'n nuwe Visie 2030, wat daarop gemik is om die instelling meer inklusief, innoverend en toekomsgerig te maak.
In Maart 2014 het hy 'n eredoktorsgraad van Hope College in die VSA ontvang vir leierskap in die hoëronderwys en die gereformeerde kerk om geregtigheid vir alle Suid-Afrikaners te bevorder. In April 2013 het hy die Abraham Kuyper-prys van die Princeton Theological Seminary in die VSA ontvang vir uitnemendheid in teologie en die openbare sfeer. Hy het ook erelidmaatskap van die Verenigde Nasies Vereniging van Suid-Afrika ontvang vir die bevordering van die Millennium Ontwikkelingsdoelwitte. En op 8 Julie 2014 sou hy 'n eredoktorsgraad van die Universiteit van Aberdeen in Skotland ontvang het.
Prof Botman word oorleef deur sy vrou, Beryl en vier kinders: Hayman, Ilse, Roxanne en Lizelle.
← US in rou na dood van Rektor
Gunter Pauli challenges students to defy rules →
May GOD protect those who he has left behind for the pain is deep and sometimes unbearable. We might have lost a great Leader but GOD gained yet another great believer.